十月一日
作者：劉攽
朝代：宋

paragraphs: 十月西北風，肅肅天雨霜。
節物感人多，客子心內傷。
心傷鬒髮變，引領望故鄉。
故鄉多喬木，丘壟生白楊。
柏葉自宜翠，草根今已黄。
旦思歸陽陂，暮憶栖後岡。
况此佳辰朝，都邑事有常。
平明重城開，車馬如飛翔。
貴賤同一丘，蒿艾連石羊。
慟哭朔風悲，一豁沉痛腸。
奈何守微祿，局促限一方。
隳官固非孝，捧檄固已狂。
黽俛聊自抑，涕流浩沾裳。